จับตา BGRIM-GUNKUL เด้ง! ฉลุยผ่านเกณฑ์ชิง “ไฟฟ้าทดแทน” ทุกโครงการ
จับตา BGRIM-GUNKUL เด้ง! รับข่าวทุกโครงการผ่านคุณสมบัติเข้าร่วมประมูลขายไฟฟ้าจากพลังงานทดแทน จำนวน 5,203 เมกะวัตต์ 
จับตา BGRIM-GUNKUL เด้ง! รับข่าวทุกโครงการผ่านคุณสมบัติเข้าร่วมประมูลขายไฟฟ้าจากพลังงานทดแทน จำนวน 5,203 เมกะวัตต์
14 ธ.ค. 2565

ผู้สื่อข่าวรายงานว่า ภายหลังจากการไฟฟ้านครหลวง หรือ กฟน. และการไฟฟ้าส่วนภูมิภาค หรือ กฟภ. ประกาศรายชื่อผู้ผ่านเกณฑ์คุณสมบัติขายพลังงานหมุนเวียนในรูปแบบ Feed-in Tariff (FiT) ช่วงระหว่างปี 2565-2573 จำนวน 5,203 เมกะวัตต์ แล้วนั้น ล่าสุดวานนี้ (13 ธ.ค.) การไฟฟ้าฝ่ายผลิตแห่งประเทศไทย หรือ กฟผ. ได้มีการแจ้งผู้ที่ผ่านคุณสมบัติยื่นขายไฟฟ้าโดยตรง และได้ประกาศผ่านเว็บไซต์ภายหลัง โดยระบุว่าโครงการขายไฟฟ้าที่ บริษัท กันกุลเอ็นจิเนียริ่ง จำกัด (มหาชน) หรือ GUNKUL ยื่นเข้ามา 23 โครงการ จำนวนกว่า 1,000 เมกะวัตต์ แบ่งเป็นพลังงานลม 6 โครงการ, พลังงานแสงอาทิตย์แบบติดตั้งบนดินพ่วงแบตเตอรี่ 3 โครงการ, และพลังงานแสงอาทิตย์แบบติดตั้งบนพื้นดิน 14 โครงการ ได้ผ่านรอบตรวจสอบคุณสมบัติทั้งหมด โดยเกือบ 70% เป็นพลังงานจากแสงอาทิตย์ ส่วนที่เหลือเป็นพลังงานลม
ขณะที่ บริษัท บี.กริม เพาเวอร์ จำกัด (มหาชน) หรือ BGRIM ก็ผ่านคุณสมบัติยื่นขายไฟฟ้าทุกโครงการเช่นกัน โดยมีทั้งสิ้น 11 โครงการ ซึ่งส่วนใหญ่เป็นพลังงานแสงอาทิตย์ ทั้งนี้ผู้สื่อข่าวรายงานว่า จะมีการประกาศรายชื่อผู้ยื่นขอผลิตไฟฟ้าที่ได้รับการคัดเลือกในช่วงเดือนมีนาคม 2566
ด้านนางสาวโศภชา ดำรงปิยวุฒิ์ ประธานกรรมการบริหาร GUNKUL กล่าวว่า การยื่นขายไฟฟ้าในโครงการพลังงานหมุนเวียนของบริษัท และบริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ที่ผ่านมาเป็นการแยกกันยื่นขัอเสนอ แต่ภายหลังจากได้รับการคัดเลือกแล้ว ก็จะร่วมกันดำเนินงานภายใต้บริษัท กัลฟ์ กันกุล คอร์เปอเรชั่น จำกัด ซึ่งถือหุ้นในสัดส่วนฝ่ายละ 50%
ขณะที่นายธรรมศักดิ์ เศรษฐอุดม รองกรรมการผู้จัดการใหญ่ บริษัท ปูนซิเมนต์ไทย จำกัด (มหาชน) หรือ SCC เปิดเผยว่า บริษัทมีแผนขยายการลงทุนด้านพลังงานหมุนเวียนมากขึ้น จึงได้เข้าร่วมเสนอขายไฟฟ้าจากพลังงานหมุนเวียนกับทางกกพ. ทั้งแบบโซลาร์, โซลาร์พ่วงแบตฯ, และพลังงานลม โดยล่าสุดผ่านเกณฑ์คุณสมบัติจำนวน 8 โครงการ กำลังการผลิตรวมหลายร้อยเมกะวัตต์ ส่วน EGCO ผ่านคุณสมบัติ 6 โครงการ ประกอบด้วย พลังงานแสงอาทิตย์พ่วงแบตเตอรี่ และพลังงานแสงอาทิตย์ติดตั้งบนดิน นอกจากนี้ยังมี BANPU, WHA, TSE, GPSC และ DEMCO ที่ผ่านคุณสมบัติจำนวนหลายโครงการเช่นกัน